b'\n_START_ARTICLE_\nP\xc3\xa9ter Mansfeld\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nP\xc3\xa9ter Mansfeld syntyi Budapestissa Unkarissa 10. maaliskuuta 1941. Mansfeldin is\xc3\xa4 oli parturi, ja vanhempiensa eron j\xc3\xa4lkeen h\xc3\xa4n kasvoi \xc3\xa4itins\xc3\xa4 kanssa. Peruskoulun j\xc3\xa4lkeen h\xc3\xa4n opiskeli ammattioppilaitoksessa. Unkarin kansannousun alettua lokakuussa 1956 Mansfeld ei ottanut osaa varsinaisiin taisteluihin, mutta h\xc3\xa4n toimitti aseita ja ruokaa kapinoitsijoille. 5. marraskuuta samana vuonna Mansfeld murtautui entisen sis\xc3\xa4ministeri  L\xc3\xa1szl\xc3\xb3 Pirosin huvilaan varastaen siell\xc3\xa4 olleita aseita, jotka h\xc3\xa4n k\xc3\xa4tki my\xc3\xb6hemmin kotiinsa. Unkarin kansannousun kukistamisen j\xc3\xa4lkeen Mansfeld jatkoi opiskelujaan._NEWLINE_Helmikuussa 1958 Mansfeld p\xc3\xa4\xc3\xa4tti yhdess\xc3\xa4 yst\xc3\xa4v\xc3\xa4ns\xc3\xa4 kanssa perustaa aseistautuneen ryhm\xc3\xa4n. Yhdess\xc3\xa4 he kaappasivat It\xc3\xa4vallan suurl\xc3\xa4hetyst\xc3\xb6n edustalla olleen miliisin, ry\xc3\xb6stiv\xc3\xa4t t\xc3\xa4m\xc3\xa4n aseet ja p\xc3\xa4\xc3\xa4stiv\xc3\xa4t h\xc3\xa4net menem\xc3\xa4\xc3\xa4n. He suunnittelivat my\xc3\xb6s vangittujen yst\xc3\xa4viens\xc3\xa4 vapauttamista ja kostoa kansannousun ajan taistelijoista virkavallalle kertoneita henkil\xc3\xb6it\xc3\xa4 vastaan. Mansfeld kuitenkin pid\xc3\xa4tettiin kaksi p\xc3\xa4iv\xc3\xa4\xc3\xa4 miliisin kaappaamisen j\xc3\xa4lkeen. 21. marraskuuta 1958 h\xc3\xa4net tuomittiin elinkautiseen vankeuteen, mutta korkein oikeus muutti tuomion kuolemanrangaistukseksi 19. maaliskuuta 1959. Kaksi p\xc3\xa4iv\xc3\xa4\xc3\xa4 tuomion j\xc3\xa4lkeen Mansfeld teloitettiin.'